O‘zbekiston Respublikasi Prezidenti, Oliy Majlisi Qonunchilik palatasi, Qoraqalpog‘iston Respublikasi Jo‘qorg‘i Kengesi, Xalq deputatlari viloyat, tuman va shahar Kengashlari deputatlari saylovlariga tayyorgarlik ko‘rish va ularni o‘tkazishni moliyal

O‘zbekiston Respublikasining “Saylov qonunchiligi takomillashtirilishi munosabati bilan O‘zbekiston Respublikasining ayrim qonun hujjatlariga o‘zgartish va qo‘shimchalar kiritish to‘g‘risida” 2021-yil 8-fevraldagi O‘RQ-670-son Qonuni hamda O‘zbekiston Respublikasi Saylov kodeksining 14 va 16-moddalariga muvofiq O‘zbekiston Respublikasi Markaziy saylov komissiyasi qaror qiladi:
 1. O‘zbekiston Respublikasi Markaziy saylov komissiyasining 2019-yil 25-oktabrdagi 969-son qarori bilan tasdiqlangan O‘zbekiston Respublikasi Prezidenti, Oliy Majlisi Qonunchilik palatasi, Qoraqalpog‘iston Respublikasi Jo‘qorg‘i Kengesi, Xalq deputatlari viloyat, tuman va shahar Kengashlari deputatlari saylovlariga tayyorgarlik ko‘rish va ularni o‘tkazishni moliyalashtirish hamda mablag‘lardan foydalanish tartibi to‘g‘risidagi yo‘riqnomaga  ilovaga muvofiq o‘zgartirish va qo‘shimchalar kiritilsin.
 2. Ushbu qaror O‘zbekiston Respublikasi Markaziy saylov komissiyasining rasmiy veb-saytida e’lon qilinsin.
 3. Mazkur qarorning ijrosini nazorat qilish O‘zbekiston Respublikasi Markaziy saylov komissiyasi raisining o‘rinbosari B. Kuchkarov zimmasiga yuklansin.
 1. 7-bandda:
 a) birinchi xatboshi quyidagi tahrirda bayon etilsin:
 “Saylov o‘tkaziladigan yilning birinchi choragida saylov komissiyalarining xarajatlar smetalari MSK tomonidan quyidagi tartibda tuziladi”;
 b) “v” kichik band quyidagi mazmundagi “v” va “g” kichik bandlar bilan almashtirilsin:
 “v) Qoraqalpog‘iston Respublikasi Jo‘qorg‘i Kengesi, xalq deputatlari viloyatlar va Toshkent shahar Kengashlariga saylov bo‘yicha — hududiy okrug saylov komissiyalarining xarajatlar smetasi tuziladi hamda tegishincha hududiy moliya organlarida belgilangan tartibda ro‘yxatdan o‘tkaziladi. Bunda moliyaviy hujjatlarga birinchi imzo huquqi hududiy saylov komissiyasi raisiga, ikkinchi imzo huquqi tegishincha Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining bosh buxgalteriga tegishli bo‘ladi;
 g) xalq deputatlari tuman va shahar Kengashlariga saylov bo‘yicha — tuman, shahar saylov komissiyalarining xarajatlar smetasi tuziladi hamda tegishincha hududiy moliya organlarida belgilangan tartibda ro‘yxatdan o‘tkaziladi. Bunda moliyaviy hujjatlarga birinchi imzo huquqi tuman, shahar saylov komissiyasi raisiga, ikkinchi imzo huquqi tegishincha tuman, shahar hokimliklarining bosh buxgalteriga tegishli bo‘ladi;
 O‘zbekiston Respublikasi Oliy Majlisi Qonunchilik palatasi, mahalliy Kengashlar deputatlari saylovi bir vaqtda o‘tkazilganda, hududiy saylov komissiyalarining xarajatlar smetasiga tuman va shaharlar kesimidagi saylov komissiyalari xarajatlari yoyilmasi ilova qilinadi (uchastka saylov komissiyalari bo‘yicha xarajatlar yoyilmasi ilova qilinmaydi).”.
 2. 9-band quyidagi mazmundagi xatboshi bilan to‘ldirilsin:
 “O‘zbekiston Respublikasi Moliya vazirligi saylovga tayyorgarlik ko‘rish va uni o‘tkazishga doir xarajatlarning jamlanma smetasini o‘n kunlik muddat ichida ro‘yxatdan o‘tkazadi”.
 3. 15-bandning “a” kichik bandi quyidagi tahrirda bayon etilsin:
 “a) O‘zbekiston Respublikasi Prezidenti saylovi bo‘yicha — OSK va USK xarajatlari Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining maxsus hisob raqami orqali”.
 4. 18-band quyidagi tahrirda bayon etilsin:
 “18. Siyosiy partiyalar saylovda ishtirok etishini moliyalashtirish uchun ajratilgan davlat mablag‘larini nomzodlar va ularning ishonchli vakillari ishini tashkil etish, umumpartiyaviy va boshqa saylovoldi tashviqoti tadbirlarini tashkillashtirish ehtiyojlaridan kelib chiqqan holda taqsimlaydi”.
 5. 25 — 28-bandlar quyidagi tahrirda bayon etilsin:
 “25. Saylovga tayyorgarlik ko‘rish va uni o‘tkazish davrida saylov komissiyasi a’zolariga O‘zbekiston Respublikasi Mehnat kodeksining 165-moddasida nazarda tutilgan kafolatlar qo‘llaniladi.
 26. Saylov komissiyasining qaroriga binoan komissiyaning raisi, rais o‘rinbosari, kotibi yoki boshqa a’zosi saylovga tayyorgarlik ko‘rish va uni o‘tkazish davrida ishlab chiqarish yoki xizmat vazifalarini bajarishdan o‘rtacha oylik ish haqi saqlangan holda ozod qilinishi mumkin. 
 Agar xodim va ish beruvchining o‘zaro kelishuvida boshqacha hol nazarda tutilmagan bo‘lsa, saylov o‘tkazish uchun ajratiladigan mablag‘lar hisobidan o‘rtacha oylik ish haqi to‘lanadi.
 Bunda, saylov o‘tkazish uchun ajratiladigan mablag‘lar hisobidan o‘rtacha oylik ish haqini to‘lash quyidagi hujjatlar asosida amalga oshiriladi:
 komissiya a’zosining (rais, rais o‘rinbosari, kotib yoki komissiyaning boshqa a’zosi) oylik ish haqisini tasdiqlaydigan ma’lumotnoma;
 birinchi va ikkinchi imzo huquqiga ega shaxslar tomonidan mazkur Yo‘riqnomaning 4-ilovasiga muvofiq to‘ldiriladigan ma’lumotnoma;
 saylov komissiyasi a’zosining (rais, rais o‘rinbosari, kotib yoki komissiyaning boshqa a’zosi) asosiy ish joyidagi ishlab chiqarish yoki xizmat vazifalarini bajarishdan ozod etilganligini tasdiqlaydigan saylov komissiyasining qarori.
 27. Saylov jarayonlarida saylov komissiyasining doimiy ish joyiga ega bo‘lmagan a’zolariga, shu jumladan pensionyerlarga mehnatga haq to‘lashning yagona tarif setkasiga muvofiq:
 OSK raisiga 12-razryad, rais o‘rinbosariga 11-razryad, kotib va boshqa a’zolariga 10-razryad bo‘yicha; 
 USK raisiga 11-razryad, rais o‘rinbosariga 10-razryad, kotib va boshqa a’zolariga 9-razryad bo‘yicha ish haqi hisoblanadi.
 Yagona tarif setkasi bo‘yicha haq to‘lash birinchi va ikkinchi imzo huquqiga ega shaxslar tomonidan mazkur Yo‘riqnomaning 4a-ilovasiga muvofiq to‘ldiriladigan ma’lumotlar asosida amalga oshiriladi.
 28. Saylov komissiyasining raisi, rais o‘rinbosari, kotibi va boshqa a’zolariga saylov jarayonlari uchun ajratilgan budjet mablag‘lari hisobidan bir martalik kompensatsiya (ovqatlanish, transport va boshqa xarajatlarni qoplash maqsadida) to‘lab beriladi. Bunda to‘lov:
 saylov komissiyasi raisi, rais o‘rinbosari va kotibiga mehnatga haq to‘lashning eng kam miqdorining 1 baravarida;
 saylov komissiyasi boshqa a’zolariga mehnatga haq to‘lashning eng kam miqdorining 0,5 baravarida amalga oshiriladi.
 Ushbu to‘lovlar imzo huquqiga ega saylov komissiyalari raislari va hokimliklar bosh buxgaltyerlari tomonidan tasdiqlangan mazkur Yo‘riqnomaning 4b-ilovasida keltirilgan shakldagi ro‘yxat bo‘yicha saylov komissiyalari a’zolariga to‘lanadi.
 Kompensatsiya to‘lovlarini amalga oshirish saylov kuniga uch kun qolganga qadar to‘liq ta’minlanadi.”.
 6. 41-band quyidagi taxrirda bayon etilsin:
 “41. Siyosiy partiyalar saylovda ishtirok etishini moliyalashtirish uchun o‘ziga ajratilgan davlat mablag‘lari yuzasidan oraliq hisobotini saylov kuniga 5 kun qolguniga qadar Markaziy saylov komissiyasiga mazkur Yo‘riqnomaning 7-ilovasiga muvofiq taqdim etadi.
 Saylov natijalari e’lon qilingandan keyin moliyalashtirilgan, foydalanilgan va qaytarilgan mablag‘lar harakati bo‘yicha hisobotlar:
 a) Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari tomonidan — Qoraqalpog‘iston Respublikasi Moliya vazirligiga, viloyatlar va Toshkent shahrining tegishli moliya bosh boshqarmalariga va MSKga yigirma kundan kechiktirmasdan mazkur Yo‘riqnomaning 8-ilovasiga muvofiq;
 b) Qoraqalpog‘iston Respublikasi Moliya vazirligi, viloyatlar va Toshkent shahar moliya bosh boshqarmalari tomonidan — O‘zbekiston Respublikasi Moliya vazirligiga yigirma besh kundan kechiktirmasdan mazkur Yo‘riqnomaning 8-9-ilovalariga muvofiq;
 v) siyosiy partiyalar tomonidan yakuniy hisobotni MSKga yigirma kundan kechiktirmasdan mazkur Yo‘riqnomaning 10, 10a, 10b, 10v-ilovasiga muvofiq;
 g) MSK tomonidan — O‘zbekiston Respublikasi Moliya vazirligiga bir oydan kechiktirmasdan mazkur Yo‘riqnomaning 8 — 11-ilovalariga muvofiq hisobot ma’lumotlari jamlangan holda taqdim qilinadi”.
 7. 3 — 10-ilovalar quyidagi mazmundagi 3 — 11-ilovalar bilan almashtirilsin:
 8. Mazkur Yo‘riqnomaga kiritilayotgan o‘zgartirish va qo‘shimchalar O‘zbekiston Respublikasi Moliya vazirligi bilan kelishilgan.